
1. CONSIDERAŢII GENERALE CU PRIVIRE LA OCUPAREA FORŢEI DE MUNCĂ ŞI SOLIDARITATE SOCIALĂ LA NIVEL COMUNITAR

Strategia de la Lisabona revizuită a făcut din obiectivul ocuparea forţei de muncă o prioritate absolută, ceea ce se reflectă şi în programarea instrumentelor financiare comunitare pentru perioada 2007-2013. Principalele instrumente financiare comunitare pentru perioada 2007-2013 sunt:
· Programul comunitar pentru ocuparea forţei de muncă şi solidaritate socială „Progress”;
· fondul social european (FSE);
· fondul european de dezvoltare regională (FEDR).

Consiliul European de la Lisabona din 23-24 martie 2000 a inclus promovarea ocupării forţei de muncă şi a integrării sociale ca parte integrantă a strategiei globale a Uniunii Europene, cu scopul de a îndeplini obiectivul strategic al UE pentru următoarea decadă, acela de a deveni cea mai dinamică şi cea mai competitivă economie bazată pe cunoaştere la nivel mondial, capabilă de creştere economică durabilă, cu locuri de muncă mai multe şi mai bune, dar şi o mai mare coeziune socială. Consiliul European de la Lisabona a stabilit obiective ambiţioase pentru Uniunea Europeană, obiective ce se referă la restabilirea condiţiilor pentru ocuparea întregii forţe de muncă, îmbunătăţirea productivităţii şi calităţii muncii, dar şi promovarea coeziunii sociale şi o piaţă a forţei de muncă ce favorizează integrarea.
Strategia europeană de ocupare a forţei de muncă reprezintă în prezent, la nivel european, cel mai important instrument pentru a pune în aplicare obiectivele Strategiei de la Lisabona referitoare la ocuparea forţei de muncă şi la piaţa muncii.

Consiliul European de la Lisabona a concluzionat că numărul persoanelor care trăiesc dincolo de limita sărăciei şi care sunt vizate de excluderea socială este inacceptabil şi, pe cale de consecinţă, a considerat că este necesar să ia măsuri pentru realizarea unui progres decisiv în eradicarea sărăciei, stabilind în acest sens obiective corespunzătoare. Aceste obiective au fost adoptate de Consiliul European de la Nisa din 7-9 decembrie 2000. Politicile de combatere a excluderii sociale ar trebui să se bazeze pe metoda deschisă de coordonare, prin combinarea iniţiativei de cooperare a Comisiei cu planurile naţionale de acţiune. 

Evoluţia demografică reprezintă provocarea majoră pe termen lung pentru capacitatea sistemelor de protecţie socială de a asigura pensii corespunzătoare, protecţia sănătăţii de calitate ridicată, care să fie accesibile tuturor şi finanţate pe termen lung.

De asemenea, trebuie să se ţină seama de situaţia specifică a migranţilor, despre importanţa luării de măsuri în scopul transformării muncii nedeclarate în ocupare legală a forţei de muncă. 

Îmbunătăţirea continuă a condiţiilor de muncă şi asigurarea standardelor minime în Uniunea Europeană reprezintă un obiectiv central al politicii sociale europene, dar şi un obiectiv global important al Uniunii Europene. Comunitatea Europeană joacă un rol important în completarea şi sprijinirea activităţilor statelor membre în domeniile sănătăţii şi al securităţii lucrătorilor, al condiţiilor de muncă, cu scopul de a concilia viaţa de familie cu viaţa profesională. De asemenea, Comunitatea Europeană are un rol important în completarea şi sprijinirea activităţilor statelor membre în domeniul protecţiei lucrătorilor în cazul încetării contractului de muncă, al informării, al consultării şi participării lucrătorilor, al reprezentării şi apărării colective a intereselor lucrătorilor şi patronatului.

Unul din principiile fundamentale ale Uniunii Europene este reprezentat de nediscriminare. Astfel, articolul 13 din Tratat se referă la combaterea discriminării pe bază de sex, rasă sau origine etnică, religie sau convingeri, handicap, vârstă sau orientare sexuală.

Articolele 2 şi 3 din Tratat se referă la egalitatea de tratament între femei şi bărbaţi, acesta reprezentând un alt principiu fundamental al dreptului comunitar. Acest principiu are un rol important deoarece pe baza lui au fost adoptate directive şi alte acte comunitare care se referă la îmbunătăţirea situaţiei femeilor în cadrul Uniunii Europene. La nivel comunitar s-a demonstrat că promovarea egalităţii de şanse între femei şi bărbaţi în cadrul politicilor comunitare, şi combaterea discriminării necesită o combinaţie de instrumente, dar şi legislaţie, metode de finanţare şi integrare care trebuie să se completeze reciproc. În conformitate cu principiul egalităţii între femei şi bărbaţi, este necesar ca abordarea integratoare a egalităţii dintre sexe să fie promovată în toate secţiunile şi activităţile Programului.

2. PROGRAMUL COMUNITAR „PROGRESS” PENTRU OCUPAREA FORŢEI DE MUNCĂ ŞI SOLIDARITATE SOCIALĂ

                     Programul comunitar „Progress” pentru ocuparea forţei de muncă şi solidaritate socială este stabilit prin Decizia nr. 1672/2006/CE a Parlamentului European şi a Consiliului. Acest program are rolul de a sprijini financiar punerea în aplicare a obiectivelor Uniunii Europene în domeniile ocupării forţei de muncă şi al afacerilor sociale, contribuind astfel la îndeplinirea obiectivelor Strategiei de la Lisabona pentru domeniile la care face referire.

Programul se desfăşoară de la 1 ianuarie 2007 la 31 decembrie 2013.

2.1. Obiectivele generale ale Programului „Progress”

Programul „Progress” are următoarele obiective:

a) îmbunătăţirea cunoştinţelor şi înţelegerii situaţiei din statele membre şi din alte ţări participante prin analiza, evaluarea şi monitorizarea atentă a politicilor;

b) sprijinirea dezvoltării instrumentelor şi metodelor statistice, precum şi a indicatorilor comuni, împărţite, în funcţie de sex şi grupă de vârstă, în domeniile pe care programul le reglementează;

c) sprijinirea şi monitorizarea punerii în aplicare a legislaţiei comunitare şi a obiectivelor politicii comunitare în statele membre, dar şi evaluarea eficienţei şi impactului acestora;

d) promovarea învăţării reciproce, crearea de reţele, identificarea şi difuzarea bunelor practici şi a abordărilor inovatoare la nivel european;

e) sporirea conştientizării publicului şi a părţilor interesate în ceea ce priveşte politicile şi obiectivele comunitare urmărite de fiecare din cele cinci secţiuni ale programului;

f) creşterea capacităţii principalelor reţele europene de a promova, susţine şi dezvolta în continuare politicile şi obiectivele comunitare;

Abordarea integratoare a egalităţii dintre sexe este promovată în toate secţiunile şi activităţile din cadrul Programului.

Rezultatele obţinute în secţiunile şi activităţile Programului sunt comunicate publicului, dar şi părţilor implicate. De altfel, Comisia efectuează schimburi de opinii cu principalele părţi interesate.

2.2. Structura Programului

Programul „Progress” este format din cinci secţiuni şi este împărţit după cum urmează:
1) ocuparea forţei de muncă;
2) protecţia şi integrarea socială;
3) condiţiile de muncă;
4) combaterea discriminării şi diversitatea;
5) egalitatea de şanse între femei şi bărbaţi.
2.3. Ocuparea forţei de muncă

Această secţiune sprijină punerea în aplicare a strategiei europene pentru ocuparea forţei de muncă (SEO) prin:

· îmbunătăţirea înţelegerii situaţiei ocupării forţei de muncă, dar şi a perspectivelor acesteia prin elaborarea de analize, studii, statistici şi indicatori comuni în cadrul SEO;

· monitorizarea şi evaluarea punerii în aplicare a liniilor directoare şi a recomandărilor europene, precum şi a impactului acestora, în special prin intermediul raportului comun cu privire la ocuparea forţei de muncă, dar şi prin analizarea interacţiunii dintre SEO, politica economică şi socială generală şi alte domenii politice;

· organizarea de schimburi în ceea ce priveşte politicile, bunele practici, abordările inovatoare, dar şi promovarea învăţării reciproce în contextul SEO;

· conştientizarea, difuzarea informaţiilor şi promovarea dezbaterii privind provocările şi politicile din domeniul ocupării forţei de muncă, dar şi promovarea programelor de reforme naţionale, inclusiv în rândul partenerilor sociali, al agenţilor regionali şi locali, precum şi al altor părţi interesate.

2.4. Protecţia şi integrarea socială

Această secţiune urmăreşte punerea în aplicare a metodei deschise de coordonare (MDC) în domeniul protecţiei şi integrării sociale prin:

· o înţelegere mai bună a problemelor legate de sărăcie şi excluderea socială, a politicilor de protecţie şi integrare socială, mai ales prin studii şi analize, dar şi elaborarea statisticilor şi a indicatorilor comuni, în cadrul MDC în domeniul protecţiei şi integrării sociale;

· monitorizarea şi evaluarea punerii în aplicare a MDC în domeniul protecţiei şi integrării sociale, dar şi a impactului acestora la nivel naţional şi comunitar, precum şi analizarea interacţiunii dintre MDC şi alte domenii politice;

· organizarea de schimburi în ceea ce priveşte politicile, bunele practici şi abordările inovatoare, dar şi promovarea învăţării reciproce în contextul strategiei de protecţie şi integrare socială;

· conştientizarea, difuzarea informaţiilor şi promovarea dezbaterilor cu privire la principalele provocări şi probleme politice ce sunt abordate în contextul procesului de coordonare comunitară în domeniul protecţiei şi integrării sociale, inclusiv în rândul partenerilor sociali, al actorilor regionali şi locali, al ONG-urilor şi al altor părţi interesate;

· dezvoltarea capacităţii principalelor reţele de nivel european de a sprijini şi a dezvolta în continuare obiectivele şi strategiile politicii comunitare cu privire la protecţia şi integrarea socială.

2.5. Condiţiile de muncă

Această secţiune sprijină îmbunătăţirea mediului şi a condiţiilor de muncă, sănătatea şi securitatea la locul de muncă, dar şi concilierea vieţii de familie cu viaţa profesională prin următoarele mijloace:

· o înţelegere mai bună a situaţiei cu privire la condiţiile de muncă, realizată prin analize, studii, elaborarea de statistici şi indicatori, dar şi evaluarea eficacităţii şi a impactului generat de legislaţia, politicile şi practicile în vigoare;

· sprijinirea punerii în aplicare a drepului comunitar al muncii prin monitorizarea eficientă, organizarea de seminarii pentru persoanele ce activează în domeniu, dar şi elaborarea de ghiduri şi reţele în rândul organismelor specializate, inclusiv al partenerilor sociali;

· iniţierea de acţiuni preventive şi favorizarea culturii protecţiei în domeniul sănătăţii şi al securităţii la locul de muncă;

· conştientizarea, difuzarea informaţiilor şi promovarea dezbaterii cu privire la principalele provocări şi probleme politice în ceea ce priveşte condiţiile de muncă, inclusiv în rândul partenerilor sociali şi al altor părţi interesate.

2.6. Combaterea discriminării şi diversitatea

Această secţiune urmăreşte punerea în aplicare a principiului nediscriminării şi promovează integrarea acestui principiu în toate politicile comunitare prin:

· o înţelegere mai bună a situaţiei în ceea ce priveşte discriminarea, realizată prin analize, studii, elaborarea de statistici şi indicatori, precum şi prin evaluarea eficacităţii şi a impactului generat de legislaţia, politicile şi practicile în vigoare;

· sprijinirea punerii în aplicare a legislaţiei comunitare împotriva discriminării prin monitorizarea eficientă, organizarea de seminarii ce se adresează persoanelor care activează în domeniu, dar şi elaborarea de reţele în rândul organismelor specializate în combaterea discriminării;

· conştientizarea, difuzarea informaţiilor şi promovarea dezbaterii cu privire la principalele provocări şi aspecte politice referitoare la discriminare, precum şi la integrarea combaterii discriminării în toate politicile comunitare, inclusiv în rândul partenerilor sociali, al ONG-urilor şi al altor părţi interesate;

· dezvoltarea capacităţii principalelor reţele la nivel european de a promova şi dezvolta în continuare obiectivele şi strategiile politicii comunitare în domeniul combaterii discriminării.

2.7. Egalitatea de şanse între femei şi bărbaţi

Această secţiune urmăreşte punerea în aplicare a principiului egalităţii de şanse între femei şi bărbaţi şi promovează abordarea integratoare a egalităţii dintre sexe în toate politicile comunitare prin următoarele mijloace:

· o înţelegere mai bună a situaţiei cu privire la problemele legate de egalitatea de şanse între femei şi bărbaţi şi abordarea integratoare a egalitatăţii dintre sexe, realizată prin analize, studii şi elaborarea de statistici, indicatori, precum şi evaluarea eficacităţii şi a impactului generat de legislaţie, politici şi practici în vigoare;

· sprijinirea punerii în aplicare a legislaţiei comunitare în materia egalităţii de şanse între femei şi bărbaţi prin monitorizare eficientă, organizarea de seminarii pentru persoanele ce activează în domeniu, crearea de reţele în cadrul organismelor specializate în problemele referitoare la această materie;

· conştientizarea, difuzarea informaţiilor şi promovarea dezbaterii cu privirire la principalele provocări şi aspecte politice referitoare la egalitatea de şanse între femei şi bărbaţi şi abordarea integratoare a egalităţii dintre sexe, în rândul partenerilor sociali, al ONG-urilor şi al altor părţi interesate;

· dezvoltarea capacităţii principalelor reţele de nivel european de a sprijini şi dezvolta în continuare obiectivele şi strategiile politicii comunitare în domeniul egalităţii de şanse între femei şi bărbaţi.

2.8. Tipuri de acţiuni finanţate prin Programul comunitar  „Progress”
Programul comunitar „Progress” finanţează următoarele tipuri de acţiuni, ce pot fi puse în aplicare, după caz, într-un cadru transnaţional:
a) activităţi analitice: 

· colectarea, elaborarea şi difuzarea datelor şi a statisticilor;

· elaborarea şi difuzarea metodologiilor comune, precum şi a indicatorilor sau a etaloanelor;

· efectuarea de analize, studii şi anchete, precum şi difuzarea rezultatelor acestora;

· realizarea de evaluări şi analize de impact, precum şi difuzarea rezultatelor acestora;

· elaborarea şi publicarea de ghiduri, rapoarte şi materiale educaţionale pe internet sau în alte mijloace de informare în masă.

b) activităţi de învăţare reciprocă, conştientizare şi difuzare:
· identificarea şi schimburile de bune practici, abordări inovatoare şi experienţe, precum şi efectuarea de evaluări între egali şi învăţare reciprocă, prin intermediul reuniunilor, seminariilor la nivel european, transnaţional sau naţional, dar ţinând seamă de împrejurările naţionale specifice;

· organizarea de conferinţe, seminarii ale preşedinţiei;
· organizarea de conferinţe, seminarii în sprijinul elaborării şi punerii în aplicare a legislaţiei şi a obiectivelor politice comunitare;

· organizarea de campanii şi manifestări de informare în masă;

· compilarea şi publicarea de materiale pentru difuzarea informaţiilor, dar şi a rezultatelor programului.

c) sprijin pentru actorii principali:

· sprijin pentru cheltuielile de funcţionare ale principalelor reţele la nivel european, ale căror activităţi sunt legate de punerea în aplicare a obiectivelor Programului;

· organizarea de grupuri de lucru formate din funcţionari naţionali, în scopul monitorizării punerii în aplicare a dreptului comunitar;

· finanţarea de seminarii specializate ce se adresează persoanelor ce activează în domeniu, funcţionarilor principali şi a altor agenţi relevanţi;

· crearea de reţele la nivel european între organismele specializate;

· finanţarea reţelelor de experţi;

· finanţarea observatorilor la nivel european;

· schimburi de personal între administraţiile naţionale;

· cooperarea cu instituţiile internaţionale.

2.9. Accesul la Programul comunitar „Progress”

Accesul la Program este deschis tuturor organismelor şi instituţiilor publice sau private, în special:

· statelor membre;

· serviciilor publice de ocupare a forţei de muncă şi a agenţiilor acestora;

· autorităţilor locale şi regionale;

· organismelor specializate prevăzute de dreptul comunitar;

· partenerilor sociali;

· ONG-urilor, în special celor organizate la nivel european;

· instituţiilor de învăţământ superior şi institutelor de cercetare;

· experţilor în evaluări; 

· institutelor naţionale de statistică;
· mijloacelor de informare în masă.

2.10. Participarea ţărilor terţe

Programul este deschis participării:

· ţărilor AELS/SEE (Asociaţia Europeană a Liberului Schimb/Spaţiul Economic European), în conformitate cu condiţiile stabilite în Acordul privind Spaţiul Economic European;

· statelor în curs de aderare şi statelor candidate asociate Uniunii Europene, precum şi ţărilor din Balcanii de Vest ce participă la procesul de stabilizare şi asociere.
2.11. Coerenţă şi complementaritate

Decizia nr. 1672/2006/CE a Parlamentului European şi a Consiliului de stabilire a Programului comunitar „Progress” trebuie să fie pusă în aplicare în conformitate cu Decizia 1999/468/CE a Consiliului din 28 iunie 1999 cu privire la stabilirea normelor privind exercitarea competenţelor de executare conferite Comisiei.

Deoarece Programul este împărţit în cinci secţiuni, statele membre pot prevedea rotaţia reprezentanţilor naţionali ai acestora în funcţie de subiectele tratate de comitetul care asistă Comisia.

Comisia, în cooperare cu statele membre, asigură coerenţa de ansamblu cu celelalte politici, instrumente şi acţiuni comunitare. O atenţie specială se acordă posibilelor sinergii între prezentul Program cu cele din domeniul educaţiei şi formării.

Comisia şi statele membre asigură coerenţa şi complementaritatea, precum şi absenţa suprapunerii activităţilor întreprinse în baza Programului, precum şi a altor acţiuni ale Uniunii şi ale Comunităţii, în special a celor corespunzătoare fondurilor structurale, în special Fondul Social European. 

Comisia garantează că cheltuielile acoperite şi imputate Programului nu sunt imputate nici unui alt instrument financiar comunitar.

Statele membre depun toate eforturile necesare pentru a asigura coerenţa şi complementaritatea între activităţile din cadrul Programului şi cele efectuate la nivel naţional, regional şi local.

